b'\n_START_ARTICLE_\nTh\xc3\xbcringen\n_START_SECTION_\nHistoria\n_START_PARAGRAPH_\nTh\xc3\xbcringen on saanut nimens\xc3\xa4 th\xc3\xbcringien germaaniheimolta. He perustivat 300-luvun puoliv\xc3\xa4liss\xc3\xa4 valtakunnan Harzvuoriston ja Tonavan v\xc3\xa4liselle alueelle. Th\xc3\xbcringit joutuivat hunnien alaisiksi 400-luvulla, mutta hunnien kukistuttua th\xc3\xbcringit perustivat kuningaskuntansa uudelleen 400-luvun lopulla. Frankit kukistivat Th\xc3\xbcringenin kuninkaan Erminfredin vuonna 531, ja th\xc3\xbcringien kuningaskunta liitettiin herttuakuntana osaksi frankkien valtakuntaa. Herttuakunta hajotettiin 700-luvun alussa joukoksi kreivikuntia. Samoihin aikoihin th\xc3\xbcringit k\xc3\xa4\xc3\xa4ntyiv\xc3\xa4t kristinuskoon._NEWLINE_Kaarle Suuri muodosti vuonna 804 uuden Th\xc3\xbcringenin rajakreivikunnan suojatakseen frankkien valtakuntaa sorbien hy\xc3\xb6kk\xc3\xa4yksilt\xc3\xa4. Frankkien valtakunnan jakauduttua Ludvig Pyh\xc3\xa4n kuoleman j\xc3\xa4lkeen Th\xc3\xbcringen kuului Saksan kuningaskuntaan ja sittemmin Pyh\xc3\xa4\xc3\xa4n saksalais-roomalaiseen keisarikuntaan. Saksin herttua Otto I liitti Th\xc3\xbcringenin maihinsa vuonna 908._NEWLINE_Th\xc3\xbcringen oli jakautuneena useaksi pikkuvaltioksi 1500-luvulta alkaen. Vuonna 1920 n\xc3\xa4m\xc3\xa4 yhdistettiin Saksan valtakunnan Th\xc3\xbcringenin osavaltioksi. DDR lakkautti osavaltion vuonna 1952. Th\xc3\xbcringen palautettiin osavaltioksi vuonna 1990 Saksojen yhdistytty\xc3\xa4.'